《谢曹中甫惠著色山水抺胸》
宋代·陈克

曹郎富天巧，发思绮纨间。规模宝月团，浅淡分眉山。

丹青缀锦树，金碧罗烟鬟。炉峰香自涌，楚云杳难攀。

政宜林下风，妙想非人寰。飘萧河官步，罗抺陵九关。

我家老孟光，刻画非妖娴。绣凤褐颠倒，锦鲸弃榛菅。

忍将漫汗泽，败此脩连娟。缄藏寄书篆，晓梦生斓斑。

作者简介：陈克(1081—1137）北宋末南宋初词人。字子高，自号赤城居士。临海（今属浙江）人。